Tšenolo 22 | Bibele e Inthaneteng | Phetolelo ea Lefatše le Lecha
22 La mpontša nōka ea metsi a bophelo,+ e hlakileng joaloka kristale, e phalla ho tsoa teroneng ea Molimo le ea Konyana+ 2 ho theosa le bohare ba tsela e sephara ea oona. Ka lehlakoreng lena la nōka le ka lehlakoreng lane ho ne ho e-na le lifate+ tsa bophelo tse hlahisang chai ea litholoana haleshome le metso e ’meli, tse behang litholoana tsa tsona khoeli e ’ngoe le e ’ngoe.+ Makhasi a lifate e ne e le a ho phekola lichaba.+ 3 Ha ho sa tla hlola ho e-ba le bomalimabe.+ Empa terone ea Molimo+ le ea Konyana+ li tla ba motseng, ’me makhoba a hae a tla mo etsetsa tšebeletso e halalelang;+ 4 a tla bona sefahleho sa hae,+ ’me lebitso la hae le tla ba liphatleng tsa ’ona.+ 5 Hape, bosiu ha bo sa tla hlola bo e-ba teng,+ ’me ha ba hloke leseli la lebone leha e le hore ba na le khanya ea letsatsi, hobane Jehova Molimo o tla ba khantšetša leseli,+ ’me ba tla busa e le marena ka ho sa feleng le kamehla.+ 6 A re ho ’na: “Mantsoe ana aa tšepahala ’me ke a ’nete;+ e, Jehova Molimo oa lipolelo+ tse bululetsoeng tsa baprofeta+ o ile a romela lengeloi la hae ho bontša makhoba a hae lintho tse tla etsahala haufinyane.+ 7 Bona! Ke tla kapele.+ Ho thaba mang kapa mang ea bolokang mantsoe a boprofeta ba moqolo ona.”+ 8 Joale, ’na Johanne ke ne ke utloa ’me ke bona lintho tsena. Ha ke utloile ’me ke bone, ka itihela fatše ho rapela+ ka pel’a maoto a lengeloi le neng le mpontša lintho tsena. 9 Empa lea mpolella: “Hlokomela! U se ke ua etsa joalo! Ke mpa feela ke le lekhoba-’moho le uena le barab’eno ba baprofeta+ le ba bolokang mantsoe a moqolo ona. Rapela Molimo.”+ 10 Le boetse lea mpolella: “U se ke ua tiisa mantsoe a boprofeta ba moqolo ona, etsoe nako e behiloeng e haufi.+ 11 Ea etsang ho sa lokang, a ’ne a etse ho sa lokang;+ ea litšila a ’ne a silafatsoe;+ empa ea lokileng+ a ’ne a etse ho lokileng, ’me ea halalelang a ’ne a halaletsoe.+ 12 “‘Bona! Ke tla kapele,+ ’me moputso+ oo ke nehelanang ka oona o ho ’na, ho fa e mong le e mong kamoo mosebetsi oa hae o leng kateng.+ 13 Ke ’na Alfa le Omega,+ oa pele le oa ho qetela,+ qalo le qetello. 14 Ho thaba ba hlatsoang liaparo+ tsa bona tse telele tsa ka holimo, e le hore ba ka ba le matla a ho ea lifateng tsa bophelo+ e le hore ba ka kena motseng ka liheke tsa oona.+ 15 Ka ntle ke lintja+ le ba sebelisanang le meea+ le lihlola+ le babolai le barapeli ba litšoantšo le e mong le e mong ea ratang leshano le ea tsoelang pele ka lona.’+ 16 “‘’Na, Jesu, ke ile ka romela lengeloi la ka hore le le pakele lintho tsena bakeng sa liphutheho. Ke ’na motso+ le ngoana+ oa Davida, le naleli e khanyang ea hoseng.’”+ 17 Moea+ le monyaluoa+ ba ntse ba re: “Tloo!” Mang kapa mang ea utloang a ke a re: “Tloo!”+ Mang kapa mang ea nyoriloeng a ke a tle;+ mang kapa mang ea lakatsang a ke a nke metsi a bophelo ntle ho tefo.+ 18 “Ke pakela e mong le e mong ea utloang mantsoe a boprofeta ba moqolo ona: Haeba mang kapa mang a eketsa+ linthong tsena, Molimo o tla mo ekeletsa likotlo+ tse ngotsoeng moqolong ona; 19 haeba mang kapa mang a tlosa ntho leha e le efe mantsoeng a moqolo oa boprofeta bona, Molimo o tla tlosa kabelo ea hae lifateng+ tsa bophelo le motseng o halalelang,+ lintho tseo ho ngotsoeng ka tsona moqolong ona. 20 “Ea pakang lintho tsena o re, ‘E; ke tla kapele.’”+ “Amen! Tloo, Morena Jesu.” 21 E se eka mosa o sa tšoanelang oa Morena Jesu Kreste o ka ba le bahalaleli.+